

Trawsgrifiadau Sesiwn Tri

Grym

Beth ydych chi’n ei feddwl amdano, tybed, pan glywch chi’r gair grym?

Mae grym yn rhywbeth sy’n cael ei siarad amdano yn aml mewn termau dinistriol, neu’n ochelgar. Gellir ei ystyried yn rhywbeth sydd gan rai ond nid gan eraill. Ond mae llawer o wahanol fathau o rym. Nid rhywbeth sefydlog na llonydd mohono, ac nid yw’n niweidiol nac yn ddrwg nac yn ddinistriol ynddo ei hunan. Mae grym yn rhywbeth y gallem ni oll ei gael mewn gwahanol ffyrdd, ac mae’n rhan o fywyd yr Eglwys.

Mae gan yr Eglwys, sy’n sefydliad dynol ac yn Gorff Crist, foddion i’w threfnu ei hun a chaniatáu i Gristnogion fyw, gweithio ac addoli gyda’i gilydd. Mae ganddi strwythurau felly ar gyfer goruchwyliaeth, gofal a llywodraethu sy’n cynnwys defnyddio grym.

Mae pob cymdeithas yn dibynnu ar ddefnyddio grym mewn ffordd gyfrifol gan y rhai y rhoddwyd ef iddyn nhw. Mae unrhyw fath o gamfanteisio yn golygu camddefnyddio grym; manteisio ar neu gamddefnyddio’r gwahaniaethau o ran grym mewn perthynas neu gymdeithas. Felly mae hi’n bwysig rhoi sylw i’r mannau lle mae grym yn gorwedd, pwy sydd ag ef a sut y caiff ei ddefnyddio ym mhob rhan o fywyd yr Eglwys ac nid yn unig gan rai sydd â swyddi cyfrifol ac arweiniol.

Mae pob math o rym yn bodoli. Fe all pobl fod â grym oherwydd eu swydd, eu personoliaeth, arbenigedd, oedran, ethnigrwydd, rhyw, statws economaidd-gymdeithasol a materion niferus eraill. Gellir rhoi, mynegi a chyflwyno grym mewn llawer gwahanol ddull.

Er enghraifft: drwy’r hyn a ddywedir o’r pulpud; neu wrth ymddiried cyfrinachau’r galon i eraill (meddyliwch am rym gofalwyr bugeiliol); neu yn y dulliau y trefnir ac y cynhelir pwyllgorau (meddyliwch am bwy sydd yno a phwy sydd ddim yno, meddyliwch nid yn unig am rym y Gadair, ond am y cofnodydd neu’r ysgrifennydd).

Mae grym y ‘mwyafrif’ yn nyluniad bywyd parhaus yr Eglwys, ac fe allai grym y ‘lleiafrif’ ddod i’r amlwg wrth i leisiau arbennig o gryf berswadio nifer o bobl eraill i ymgymryd â rhywbeth; ac fe geir grym tawelwch.

Gellir defnyddio grym i alluogi neu ddinistrio, drwy weithredu neu fethiant i’w adnabod ac ymarfer y grym sydd gan rywun mewn ffordd gyfrifol.

Mae cwestiynau am ddefnydd grym yn arbennig o berthnasol i bawb sydd â swyddogaeth i arwain ym mywyd yr Eglwys, yn weithwyr lleyg ac ordeiniedig, gan fod ganddyn nhw rym ac awdurdod gwirioneddol mewn maes penodol yn ogystal â’r grym symbolaidd a chynrychioliadol sy’n dod yn sgil hwnnw.

Fe allai’r grym ddod gyda’r cyfrifoldebau a roddir mewn gwirionedd, neu yng nghanfyddiad pobl o’r hyn sy’n digwydd. Wrth benodi rhywun, yn stiward mewn eglwys er enghraifft, mae’r Eglwys yn rhoi’r argraff y gellir ymddiried yn yr unigolyn hwnnw. Neu fe ellid credu bod yr unigolyn sy’n gwneud y cyhoeddiadau yn un sydd â grym oherwydd ei fod yn sefyll o flaen y gynulleidfa.

Mae gan y rhai ordeiniedig swyddogaeth gynrychioliadol, nid yn unig yn yr Eglwys ond gerbron Duw hefyd. Mae gan eu geiriau a’u gweithredoedd nhw awdurdod sy’n mynd y tu hwnt i’r gymdeithas o’u cwmpas ac yn aml fe’u canfyddir yn cynnwys ystyr a grym ysbrydol. Yn wir, mae pawb sy’n cael eu gweld yn gweithredu neu sy’n siarad ar ran yr Eglwys (pregethwyr lleol ac arweinyddion addoliad yn arbennig) yn cael eu deall fel rhai sydd ag awdurdod ysbrydol o ryw fath, felly mae’r hyn y maen nhw’n ei ddweud neu ei wneud yn cael ei ystyried fel ei fod yn adlewyrchu rhywbeth am Dduw. Mae hi’n arbennig o bwysig i roi sylw i ddefnyddio grym ysbrydol fel hyn oherwydd y gall fod ag effaith fawr iawn ar bobl.

Y ffordd i ni ddeall grym Duw yw trwy’r cariad costus hunan-aberthol a welwyd ym mywyd, marwolaeth ac atgyfodiad Iesu Grist.

Efallai fod llawer i ni ei ddadbacio yn hynny, gan fod rhai syniadau o ystyr hunan-aberth yn gallu bod yn beryglus, yn arbennig felly o ran ymddygiad sarhaus. Ond fe gaiff Methodistiaid eu herio i ystyried y grym sydd ganddyn nhw, ac eraill, mewn gwahanol sefyllfaoedd; i ofyn sut mae pobl eraill yn gweld hynny, a gofyn a yw’n cael ei ymarfer yn gyfrifol, a chyda doethineb a chariad.

A yw’r ffordd yr ydym ni’n defnyddio grym yn adlewyrchu helaethrwydd gras a chariad Duw?

*Nodyn gan y Cyhoeddwr:* Efallai nad yw’r sgriptiau yn cyfateb yn gyfan gwbl i’r iaith lafar yn y ffilmiau, ond bob amser yn hanfodol felly o ran eu hystyr.

Os oes gennych chi unrhyw gwestiynau neu sylwadau am gwrs Mae Croeso i Bawb gan Dduw, cysylltwch â **gwa@methodistchurch.org.uk**